## Naredba o izmjenama Naredbe o mjerama zaštite životinja od zaraznih i nametničkih bolesti i njihovom financiranju u 2012. godini

### NN 100/2012 (5.9.2012.), Naredba o izmjenama Naredbe o mjerama zaštite životinja od zaraznih i nametničkih bolesti i njihovom financiranju u 2012. godini

MINISTARSTVO POLJOPRIVREDE

2218

Na temelju članka 12. stavka 1., 2. i 3. i članka 17. stavka 3. Zakona o veterinarstvu (»Narodne novine«, broj 41/07 i 55/11) ministar poljoprivrede donosi

NAREDBU

O IZMJENAMA NAREDBE O MJERAMA ZAŠTITE ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2012. GODINI

I.

U Naredbi o mjerama zaštite životinja od zaraznih i nametničkih bolesti i njihovom financiranju u 2012. godini (»Narodne novine«, broj 17/12), Dijelu III., točki 8., podtočki 8.1. Bruceloza goveda, stavak 1. mijenja se i glasi:

»U svim stadima goveda na području Republike Hrvatske, sva goveda starija od 12 mjeseci moraju biti pretražena na brucelozu serološkom pretragom individualnih uzoraka krvi, ili pretragom skupnih uzoraka mlijeka, u skladu s Dodatkom C. Pravilnika o veterinarskim uvjetima za stavljanje u promet goveda i svinja (»Narodne novine«, broj 71/12).«

II.

U Dijelu III., točki 8., podtočka 8.2. Bruceloza svinja (Brucella suis) mijenja se i glasi:

»(1) Radi ranog otkrivanja bruceloze svinja (B. suis), svaki pobačaj ili pojava kliničkih znakova u rasplodnih svinja koja upućuje na sumnju na brucelozu mora biti prijavljena veterinaru. U slučaju sumnje na brucelozu ili pobačaja ovlašteni veterinar mora uzeti uzorke te iste dostaviti u službeni laboratorij radi pretrage na brucelozu.

(2) Krv nerastova mora biti pretražena na brucelozu jednom godišnje, a obavezno prije početka korištenja za umjetno osjemenjivanje ili prirodni pripust.

(3) Nadležno tijelo može, na prijedlog nadležnog veterinarskog inspektora, izuzeti pojedina stada svinja od provedbe mjere iz stavka 2. ove podtočke, na gospodarstvima koja udovoljavaju sljedećim uvjetima:

(a) na gospodarstvu se uzgajaju izvorne hrvatske pasmine svinja, isključivo u svrhu očuvanja pasmine;

(b) gospodarstvo na kojem se drže svinje je registrirano u skladu s posebnim propisima;

(c) uzgoj se obavlja u skladu s uzgojno-selekcijskim programom izrađenim u skladu s programom zaštite izvornih hrvatskih pasmina svinja;

(d) sve svinje su stalno označene u skladu s posebnim propisima;

(e) svinje se drže i uzgajaju na tradicionalan način, svojstven pojedinoj izvornoj hrvatskoj pasmini i na način da je onemogućen kontakt sa životinjama iz drugih uzgoja;

(f) svinje se stavljaju u promet isključivo u svrhu klanja u klaonici i uz prethodno odobrenje veterinarskog inspektora;

(g) na gospodarstvo ulaze samo osobe koje su informirane o načinima zaštite od moguće infekcije, a o svakoj posjeti mora se voditi evidencija u skladu s posebnim propisima;

(h) na gospodarstvo se uvode samo rasplodne svinje prethodno pretražene na brucelozu svinja s negativnim rezultatom;

(i) gospodarstvo je pod kontrolom ovlaštene veterinarske organizacije;

(j) na gospodarstvu nisu utvrđeni pobačaji niti klinički znakovi koji upućuju na brucelozu.

(4) U odobrene centre za sakupljanje sjemena mogu se uvoditi samo nerasti prethodno pretraženi na brucelozu s negativnim rezultatom, unutar 30 dana prije uvođenja.

(5) Nerasti u odobrenim centrima za sakupljanje sjemena moraju, najmanje svakih 12 mjeseci, biti pretraženi na brucelozu, s negativnim rezultatom.

(6) Troškovi provođenja mjera iz stavka 1. ove podtočke podmiruju se iz državnog proračuna, a troškove provođenja mjera iz stavka 2., 4. i 5. ove podtočke snosi posjednik životinje.«

III.

U Dijelu III., točki 8., podtočki 8.4. Bruceloza ovaca (Brucella ovis), stavak 2. mijenja se i glasi:

»Ovnovi koji služe za proizvodnju sjemena za umjetno osjemenjivanje i prirodni pripust moraju biti serološki pretraženi na brucelozu ovaca s negativnim rezultatom, unutar 30 dana prije stavljanja u promet.«

IV.

U Dijelu III. točki 14. Bolest plavog jezika, stavak 1. mijenja se i glasi:

»Radi prikupljanja dokaza da je populacija goveda u našoj zemlji slobodna od bolesti plavog jezika na razini prevalencije od 2%, određuje se provedba Programa nadziranja bolesti plavog jezika na području Republike Hrvatske koji uključuje i provedbu praćenja sentinel goveda u stadima u Međimurskoj županiji u kojima je u 2011. godini, jedno ili više goveda bilo serološki pozitivno na bolest plavog jezika (klasa: 322-02/12-01/07, urbroj: 525-06-1-0547/12-1).«

V.

Ova Naredba stupa na snagu danom objave u »Narodnim novinama«.

Klasa: 011-02/12-01/90

Urbroj: 525-10/0264-12-1

Zagreb, 21. kolovoza 2012.

Ministar

Tihomir Jakovina, v. r.

Naredba, NN 100/2012-2218